Úradný vestník L 253 , 21/09/2001 S. 0017 - 0018



Nariadenie Komisie (ES) č. 1852/2001 z 8. decembra 1999, ktoré stanovuje podrobné pravidlá pre sprístupnenie informácií verejnosti a pre ochranu informácií v súlade s nariadením Európskeho parlamentu a Rady (ES) č. 258/97 KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) č. 258/97 Európskeho parlamentu a Rady z 27. januára 1997 o nových potravinách a nových zložkách potravín [1] a najmä na jeho článok 4 ods. 5 a článok 10, keďže: (1) Skúsenosti ukázali potrebu podrobných pravidiel pre ochranu informácií poskytovaných žiadateľmi, aby sa zabezpečilo plynulé fungovanie hodnotenia žiadostí podľa nariadenia (ES) č. 258/97. (2) Tieto pravidlá majú zabezpečiť utajenosť informácií týkajúcich sa výrobného procesu v prípadoch, keď by vyzradenie takýchto informácií mohlo neúmerne poškodiť konkurenčné postavenie žiadateľa. (3) Aby sa zvýšila transparentnosť pri uplatňovaní postupov stanovených článkom 4 nariadenia (ES) č. 258/97, majú byť sprístupnené verejnosti niektoré informácie o produktoch hodnotených podľa uvedeného článku a o výsledku hodnotenia. Tieto informácie má Komisia sprístupniť na internete. (4) Tieto pravidlá majú byť v súlade s novým právnym rámcom zakotveným v smernici 2001/18/ES Európskeho parlamentu a Rady z 12. marca 2001 o zámernom uvoľňovaní geneticky modifikovaných organizmov do životného prostredia a o zrušení smernice Rady 90/220/EHS [2]. (5) Opatrenia stanovené v tomto nariadení sú v súlade s názorom Stáleho výboru pre potraviny, PRIJALA TOTO NARIADENIE: Článok 1 1. Komisia, vnútroštátne orgány členských štátov a orgány vykonávajúce hodnotenie potravín uvedené v článku 4 ods. 3 nariadenia (ES) č. 258/97 nebudú vyzrádzať informácie označené podľa odseku 3 ako utajované, s výnimkou informácií, ktoré musia byť uverejnené, ak to vyžadujú okolnosti, aby sa chránilo zdravie ľudí. 2. Žiadateľ môže označiť informácie ním poskytnuté v súlade s nariadením (ES) č. 258/97 týkajúce sa výrobného procesu, ktoré sa majú uchovávať v tajnosti, pretože ich vyzradenie by mohlo poškodiť jeho konkurenčné postavenie. V takýchto prípadoch je nutné uviesť overiteľné zdôvodnenie. 3. Príslušný orgán členského štátu, ktorý obdržal žiadosť, určí, po porade so žiadateľom, ktoré informácie týkajúce sa výrobného procesu sa majú uchovávať v tajnosti, a informuje o svojom rozhodnutí žiadateľa, príslušný orgán vykonávajúci hodnotenie potravín a Komisiu. 4. Komisia zabezpečí, aby bol členský štát informovaný a každom rozhodnutí, ktoré jej bolo oznámené v súlade s odsekom 3. Článok 2 1. Keď sa vykoná prvé hodnotenie žiadosti podľa článku 4 ods. 1 nariadenia (ES) č. 28858/97, Komisia sprístupní verejnosti nasledovné informácie: a) meno a adresu žiadateľa; b) popis umožňujúci identifikáciu potraviny alebo potravinovej ingrediencie; c) zamýšľané použitie potraviny alebo potravinovej ingrediencie; d) súhrn spisu, s výnimkou tých častí, pre ktoré boli v súlade s článkom 1 ods. 3 stanovený utajený charakter; e) dátum prijatia kompletnej žiadosti. 2. Komisia sprístupní verejnosti správu o prvom hodnotení, s výnimkou všetkých informácií, ktoré boli v súlade s článkom 1 ods. 3 označené ako utajované, nasledovným spôsobom: a) ak nie sú nijaké námietky podľa článku 6 ods. 4 nariadenia (ES) č. 28858/97, správa o prvom hodnotení bude sprístupnená verejnosti po uplynutí doby 60 dní uvedenej v zmienenom článku a po čase nevyhnutnom na informovanie žiadateľa; b) ak sa podľa článku 7 nariadenia (ES) č. 28858/97 vyžaduje schvaľovacie rozhodnutie, správa o prvom hodnotení bude vždy, keď je to možné, sprístupnená verejnosti súčasne s vyjadrením stanoviska Vedeckého výboru pre potraviny alebo, ak sa toto stanovisko nevyžaduje, súčasne s uverejnením rozhodnutia v Úradnom vestníku Európskeho spoločenstva. Článok 3 Toto nariadenie nadobúda účinnosť na 20. deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 20. septembra 2001 Za Komisiu David Byrne člen Komisie [1] Ú. v. ES L 43, 14.2.1997, s. 1. [2] Ú. v. ES L 106, 17.4.2001, s. 1. --------------------------------------------------